Амбулаторыя

Амбулато́рыя (ад лац.: ambulatorius — рухомы) — лячэбна-прафілактычная ўстанова, што аказвае медыцынскую дапамогу ва ўстанове і дома. Агульная характарыстыка У адрозненне ад паліклінікі амбулаторыя абслугоўвае хворых толькі па трох асноўных спецыяльнасцях: тэрапіі, педыятрыі і стаматалогіі. У амбулаторыях вялікіх населеных пунктаў працуюць таксама акушэр-гінеколаг, хірург, неўрапатолаг. Пры амбулаторыі можа дзейнічаць пункт неадкладнай дапамогі, а таксама дзённы стацыянар на 4—6 ложкаў. Прынцыпы дзейнасці Медыцынская дапамога насельніцтву ажыццяўляецца па ўчасткова-тэрытарыяльным прынцыпе. Існуюць амбулаторыі пераважна ў невялікіх гарадах і сельскай мясцовасці. Яны могуць быць самастойнымі, знаходзіцца пры бальніцах і на прамысловых прадпрыемствах. Існуюць таксама перасоўныя амбулаторыі з клініка-дыягнастычнай, флюараграфічнай, стаматалагічнай і іншымі лабараторыямі. У Беларусі Паводле даных на 1994 год, на Беларусі дзейнічалі 364 амбулаторыі, дзе працавала 497 урачоў. Крыніцы Літаратура Амбулаторыя // Беларуская энцыклапедыя: У 18 т. Т. 1: А — Аршын / Рэдкал.: Г. П. Пашкоў і інш. — Мн. : БелЭн, 1996. — Т. 1. — С. 310. — 552 с. — 10 000 экз. — ISBN 985-11-0035-8. — ISBN 985-11-0036-6 (т. 1).